Diari Oficial de la Generalitat Valenciana


Sumari del DOGV 3279, del 06-07-1998 (1998/5606)

RESOLUCIÓ de 24 de juny de 1998, de la Direcció General de Centres Docents sobre el servei complementari de transport escolar per als centres públics de titularitat de la Generalitat Valenciana per al curs 1998-1999.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3279

Data del DOGV
:   06-07-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/5606


Data del document
:   24-06-1998

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 24 de juny de 1998, de la Direcció General de Centres Docents sobre el servei complementari de transport escolar per als centres públics de titularitat de la Generalitat Valenciana per al curs 1998-1999. [1998/5606]
  
1. Àmbit d'aplicació d'aquestes normes
  
Aquestes normes seran d'aplicació als col·legis d'Educació Primària i d'Educació Especial i als instituts de Formació Professional i als que impartesquen l'Educació Secundària Obligatòria, de titularitat de la Generalitat Valenciana.
  
2. Beneficiaris
  
És beneficiari del servei escolar de transport, per a garantir l'escolarització en un centre públic de titularitat de la Generalitat Valenciana, l'alumnat d'Educació Primària, d'Educació Especial, d'Educació Secundària Obligatòria i de 2n. curs de Formació Professional de 1r. grau que es trobe en alguna de les circumstàncies següents:
  
a) No haver-hi oferta pública del seu nivell o etapa en la modalitat lingüística elegida al municipi del seu domicili oficial. i sempre que hi haja una distància de 3 km o més.
  
b) Trobar-se el seu domicili oficial al mateix municipi que el centre docent, a una distància superior a 3 km.
  
c) No haver-hi oferta pública del seu nivell o etapa en la modalitat lingüística elegida en el districte o zona escolar que li pertoca i que el seu domicili social estiga a més de 3 km del centre.
  
d) En cas de l'alumnat de 2n. curs de Formació Professional de 1r. grau, només en seran beneficiaris, quan no hi haja a la seua localitat de residència l'especialitat que haja sol·licitat.
  
3. Autoritzacions especials
  
3.1 Autorització per dificultats especials en l'accés al centre
  
Excepcionalment, també podrà ser beneficiari del servei escolar de transport l'alumnat que curse els estudis prevists en l'apartat 2 i que tinga dificultats especials per a accedir al centre docent, fins i tot a una distància inferior a l'esmentada en l'apartat 2.b). En aquests casos, la Direcció Territorial de Cultura i d'Educació autoritzarà aquelles rutes de transport col·lectiu o ajudes individuals que considere necessàries per atendre'l.
  
Atesa l'excepcionalitat de la concessió del servei de transport, aquest alumnat no serà beneficiari de la prestació gratuïta del servei de menjador escolar.
  
3.2 Autorització a alumnes d'altres nivells d'ensenyament
  
L'alumnat d'Educació Infantil o d'altres nivells educatius no obligatoris matriculat en centres públics només podrà utilitzar les rutes de transport col·lectiu quan estiga convenientment autoritzat per la Direcció Territorial de Cultura i d'Educació i si hi ha places vacants en l'autobús.
  
Aquesta autorització s'atorgarà, si s'escau, a petició dels pares. El centre docent de destinació tramitarà les peticions a la Direcció Territorial d'Educació.
  
Tindrà prioritat per a aquestes autoritzacions especials:
  
1r. L'alumnat matriculat al mateix centre.
  
2n. L'alumnat matriculat en un altre centre de la mateixa localitat.
  
Dins d'aquests dos grups tindrà prioritat l'alumnat de menys edat sobre el de més edat, i d'entre aquest el qui es trobe a més distància del centre. No obstant això, la Direcció Territorial de Cultura i d'Educació podrà exceptuar d'aquesta prioritat aquells casos en què concòrreguen circumstàncies especials, les quals valorarà individualment.
  
Atesa l'excepcionalitat de la concessió del servei de transport, aquest alumnat no serà beneficiari de la prestació gratuïta del servei de menjador escolar.
  
4. Modalitats en la prestació del servei de transport escolar
  
La prestació del servei escolar complementari de transport podrà adoptar una de les modalitats següents:
  
a) Transport escolar col·lectiu.
  
Aquesta modalitat comportarà la inclusió de l'alumnat en una de les rutes de transport que establirà la Direcció Territorial de Cultura i d'Educació, d'acord amb les necessitats comunicades pels centres i les disponibilitats pressupostàries.
  
El nombre mínim d'alumnes per a establir una ruta de transport col·lectiu serà de 15 alumnes.
  
b) Ajudes individuals de transport escolar
  
Aquesta modalitat, que serà autoritzada per la Direcció Territorial de Cultura i d'Educació, correspondrà a l'alumnat que tot i tenir dret a ser beneficiari del servei escolar de transport, per complir els requisits establerts en l'apartat 2, no puga ser inclòs en cap de les rutes de transport col·lectiu autoritzades.
  
5. Sol·licitud
  
En cas que l'alumnat haja de formalitzar la matrícula al centre, els pares o tutors hauran de sol·licitar la concessió de la prestació del servei complementari de transport en el moment de formalitzar la matrícula.
  
En cas que l'alumnat no siga de nova matriculació, haurà de presentar, juntament amb la sol·licitud, un certificat d'empadronament expedit per l'ajuntament corresponent on conste el domicili actual.
  
6. Comunicació de les necessitats de transport escolar
  
Els directors del centres docents, una vegada comprovat que les sol·licituds compleixen els requisits, trametran a la Direcció Territorial de Cultura i d'Educació corresponent, d'acord amb el calendari que s'hi especifica , la comunicació de necessitats de transport escolar amb la relació de l'alumnat que es proposa com a beneficiari de la prestació del servei escolar de transport. En la relació se separarà els alumnes que es proposen com a beneficiaris de la prestació del servei col·lectiu o com a beneficiaris d'ajuda individual.
  
Només s'inclouran en la relació de beneficiaris dels servei col·lectiu l'alumnat que residesca a zones per on transcorre la ruta o rutes que se li han aprovat al centre per al curs 97/98.
  
En les llistes d'alumnat per al qual es proposa la concessió d'ajuda individual, s'hi indicarà la quantia que hauran de percebre d'acord amb la taula de l'apartat 7.
  
El calendari de tramesa de les relacions de l'alumnat proposat com a beneficiari haurà de ser tramitat abans de les dates següents:
  
· Alumnat d'Educació Primària, Educació Especial i Educació Secundària Obligatòria en centres d'Educació Primària:
  
7 de juliol de 1998:
  
- El qui continue els estudis al mateix centre.
  
- El de nou ingrés matriculat en juny.
  
8 de setembre de 1998:
  
- El de nou ingrés matriculat en setembre.
  
· Alumnat de 2n. curs de Formació Professional de 1r. grau i d'Educació Secundària Obligatòria en instituts:
  
31 de juliol de 1998:
  
- El qui continue els estudis al mateix centre.
  
- El que es matricule en juliol.
  
17 de setembre de 1998:
  
- El que es matricule en setembre.
  
7. Quantia de les ajudes individuals
  
La quantia de les ajudes individuals estarà en relació amb la distància en quilomètres, entre el centre receptor i el domicili oficial de l'alumne/a.
  
La quantia de les ajudes queda establerta de la manera següent:
  
- De 3 a 5 km: 28.200 PTA
  
- De 5,1 a 10 km: 39.500 PTA
  
- De 10,1 a 15 km: 50.700 PTA
  
- De 15,1 a 20 km: 62.000 PTA
  
- De 20,1 a 25 km: 67.700 PTA
  
- Educació Especial, fins a 169.200 PTA
  
L'alumnat que per raó de l'opció lingüística elegida haja de desplaçar-se fora del seu districte escolar, a una distància superior a 1,5 km. del seu domicili, podrà percebre fins a una quantia de 28.200 PTA. en concepte d'ajuda individualitzada de transport.
  
8. Autorització de les rutes de transport escolar col·lectiu i de la llista de beneficiaris d'ajudes individuals de transport.
  
Una vegada rebuda la informació dels centres, la Direcció Territorial de Cultura i d'Educació els trametrà, si això és possible, abans de l'inici del curs escolar, una còpia de la resolució que autoritzarà les rutes de transport col·lectiu acompanyada de la llista d'alumnat beneficiari del servei escolar de transport. Així mateix, enviarà una còpia de la resolució d'ajudes individuals de transport amb la llista d'alumnat beneficiari, amb indicació de la seua quantia.
  
En cap cas els centres podran determinar la posada en funcionament de rutes ni la concessió d'ajudes individuals que no hagen sigut autoritzades per la Direcció Territorial de Cultura i d'Educació.
  
9. Justificació del pagament de les ajudes individuals de transport
  
En el moment que el centre reba la transferència de l'import de les ajudes individuals de transport, haurà d'efectuar l'abonament als beneficiaris. En aquest moment, el pare/mare o tutor haurà d'anotar en la llista de beneficiaris que s'adjuntà a la Resolució del director Territorial de Cultura i d'Educació, el seu DNI i signar-hi en senyal de conformitat.
  
La llista de l'alumnat beneficiari de les ajudes individuals de transport escolar amb les signatures dels perceptors serà retornada a la Direcció Territorial de Cultura i d'Educació com a justificació de la seua percepció en el termini d'un mes comptador des de la recepció de la transferència bancària.
  
10. Conformitat de la prestació del servei
  
Per a un millor seguiment de la prestació del servei i independentment dels certificats mensuals de conformitat emesos per cada direcció territorial a la Direcció General de Centres Docents, els directors dels centres enviaran, així mateix, una certificació mensual, d'acord amb els dies lectius fixats en l'Ordre de la Conselleria de Cultura, Educació i Ciència, de calendari escolar per al curs 1998-99, sense tenir en compte les festes locals, les quals es consideraran com a dies de servei efectivament prestat.
  
11. Informatització de les dades
  
Totes les dades referents al transport les emplenaran els centres atenent els models que es troben a la seua disposició.
  
12. Inspecció educativa
  
La Inspecció Educativa, en l'àmbit de les seues competències, farà el seguiment i la valoració del funcionament del transport i emetrà els informes que considere oportuns o aquells que se li demanen.
  
València, 24 de juny de 1998.- La directora general de Centres Docents: Concepción Gómez Ocaña